b"\n_START_ARTICLE_\nFetu\xc4\x8dine Alfredo\n_START_PARAGRAPH_\nFettuccine Alfredo, arba fettuccine al burro (it. al burro, 'su sviestu') \xe2\x80\x93 itali\xc5\xa1kos virtuv\xc4\x97s patiekalas i\xc5\xa1 makaron\xc5\xb3 su sviesto ir s\xc5\xabrio pada\xc5\xbeu. Gaminimui naudojami pagrindiniai ingredientai \xe2\x80\x93 plok\xc5\xa1ti makaronai fettuccine ir parmezano s\xc5\xabris._NEWLINE_Patiekalas pavadintas Romos restorano savininko Alfredo di Lelio vardu. Jo restoranas veik\xc4\x97 nuo XX a. prad\xc5\xbeios iki vidurio, gars\xc4\x97jo patiekalo gaminimo ritualu \xc5\xa1alia kliento stalo. Fettuccine Alfredo makaronai tapo populiar\xc5\xabs ir galiausiai i\xc5\xa1plito \xc4\xaf JAV, kur i\xc5\xa1lieka pla\xc4\x8diai vartojami. Patiekalo recept\xc5\xabra vyst\xc4\x97si, o jo komercin\xc4\x97 versija su grietine ir kitais ingredientais dabar yra visur. JAV ji da\xc5\xbenai yra pagrindinis patiekalas, papildytas vi\xc5\xa1tiena ar kitais ingredientais. Tuo tarpu Italijoje fettuccine al burro paprastai ruo\xc5\xa1iama namuose, prie\xc5\xa1ingai nei fettuccine Alfredo, labai turtinga patiekalo versija. Daugelyje \xc5\xa1ali\xc5\xb3 Alfredo pada\xc5\xbeas parduodamas kaip i\xc5\xa1 anksto paruo\xc5\xa1tas pusfabrikatis, be to, papildytas kiau\xc5\xa1iniais ar krakmolu. Tuo tarpu autenti\xc5\xa1ki Alfredo pada\xc5\xbeai yra pieni\xc5\xa1ki, \xc4\xaf kuri\xc5\xb3 sud\xc4\x97t\xc4\xaf \xc4\xafeina trys pagrindiniai produktai: grietin\xc4\x97, sviestas ir parmezano s\xc5\xabris.\n_START_SECTION_\nGaminimas\n_START_PARAGRAPH_\nPatiekalui tradici\xc5\xa1kai pasirenkami makaronai\xe2\x80\x93juostel\xc4\x97s, ta\xc4\x8diau galima naudoti ir kitokius makaronus. Jie i\xc5\xa1verdami. Ant vidutin\xc4\x97s ugnies i\xc5\xa1lydomas sviestas, tuomet \xc4\xafpilama grietin\xc4\x97 ir kaitinama apie 5 min. Pridedama \xc4\x8desnako, \xc4\xafberiama s\xc5\xabrio, permai\xc5\xa1oma. \xc5\xa0iuo paruo\xc5\xa1tu pada\xc5\xbeu u\xc5\xbepilami sud\xc4\x97ti l\xc4\x97k\xc5\xa1t\xc4\x97je makaronai. Pagal skon\xc4\xaf, pabarstomi  pipirais ir druska, smulkintomis petra\xc5\xbeol\xc4\x97mis. Patiekal\xc4\x85 galima papildyti apvirtais brokoliais, \xc5\xa1paragais, apkepintu kumpiu, \xc5\xa1onine."